Aborɔfo no bopue Ebibir Atɔree man Ghana a wɔbɛfrɛɛ no Sika Mpoano no, dza wodze sii hɔn enyi do nye dɛ wɔbɛper enya nkurow anaa ahendzi ahorow no nyinara abɛhyɛ hɔn ase. Ngyiresi Aborɔfo no bodur Sika Mpoano mbew no do no, wɔnam apam ahorow do kaa aman nna wohu dɛ mberɛwyɛ wɔ hɔn afa wɔ akodzi mu no hyɛɛ hɔn ase dɛ wɔpɛ dɛ wɔma hɔn ahobambɔ. Wɔnam dɛm apam yinom do nye ahendzi binom nna wɔwɔ akodzi mu ahoɔdzen no dzi ako, na wɔkaa hɔn a wodzii hɔn do konyim no nyinara so hyɛ hɔn ase dɛ mbrɛ nna Ebibifo no yɛ no ara pɛr.
Ngyiresi Aborɔfo yi peer biara dɛ nkyɛ wɔnye Asantseman a nna ɔyɛ ahendzi wɔwɔ tum wɔ Ebibir Atɔree no mu kor no yɛ apam anaa nhyehyɛɛ bi a ɔbɛma ho kwan ma woenya Esuantsefo no do tum. Wɔperee araa a woennya kwan a ɔtse dɛm no, ɔtan kɛse bi bɛda hɔn na Asantseman no ntamu. Iyi maa ntawantawa kɔr do wɔ Aborɔfo no na Esuantsefo no ntamu araa kyɛree. Akokoeko ahorow kɔr wɔ hɔn ntamu fi afe 1823 bɛpem 1900 mu a ekyir no Ngyiresi nyaa Asantseman kaa aman wɔwɔ n’ase no ho.
Afe 1896, mfeha duakron n’ewiei mfe no, mu hɔ na Ngyiresi Aborɔfo no soɛɛr Asantseman no do wɔ akodzi mu. Wokodur Asantseman  no mu no, nna Esuantsefo no asafo no aboa hɔnho rotweɔn. Esuantsefo asafo no dze enyimia na ahoɔdzen soronko soɛree tsiaa Aborɔfo no nye hɔn dzii esi araa ma Ngyiresi nsordaafo no twee sanee.
Akokoeko a ɔkɔr do wɔ Ngyiresi Aborɔfo na Asantseman no nyinara nsordaafo no ntamu no ennwie hɔara. Na ɔmmfa ho dɛ ntokwa no bi kokɔr do wɔ iyi ekyir no, konyim a wodzii wɔ dɛm ntokwa yi mu no kyerɛ ahoɔdzen na nhomdo a Ebibiman dze soɛree tsiaa Nhyɛdo amambu. Ansaana wobenya dɛm nkonyindzi no, nna woedzi konyim wɔ Ngyiresi Aborɔfo no do kor wɔ Nsamankɔw ko a osii owiee 1824 no mu.
Ndɛ yi, Asantseman no ko a ɔkoe tsia Nhyɛdo amambu no da ho da edzi wɔ Ghana: dɛ Asantseman kɔ do araa dzi dwumason wɔ ɔman no ne nkitahodzi, ne sikasɛm na n’amanyɛsɛm mu.
